Zeitplan    Die Bäckle von de Rees  War'n geschtern noch so rot.  Jetzt sinn se weiß wie Kees.  Seit vorhin isch se doot.    De Parrer sitzt denäwe  Es Öl noch an de Händ  Man kanns noch garnit gläwe,  Unn´s Bäsel Marie flännt.    De Guscht steht steif unn guckt  Zum Zimmerfenschter naus.  Ma soll nit sähne, wie er schluckt.  Unn komisch isch's im Haus.    Do wuchtet sich de Parrer hoch.  Für sei zwä Zentner unn den Bauch  Isch des e Mühsal unn e Ploch:  "Gelobt sei Jesus Chrristus auch.    Mein lieber Guscht, eins mußt du wissen:  Dein Reesl ist beim Herrn jetzt droben.  Der Tod ist wie ein Ruhekissen.  Sie wird den Herrn vielleicht schon loben    Zu seiner Rechten mit den Seelen,  Wie es die Psalmen uns verrheißen.  Fern aller irdischen Querrelen  Wird sie den Herrn wohl jetzt schon  preisen".    Do endlich zuckt de Guscht  Wie aus em tiefe Schloof.  Wie abgeschittelt isch sein Fruscht  Zum Thema Haus unn Hof.    Denn 's wird in Zukunft sicherlich  Beschtimmt schunn arsch vertrackt.  Des isch sogar recht ärscherlich,  Wo 's Reesel nimmi kocht unn backt.    Doch trotzdem hat er ganz genau  G'hört, was de Parrer mähnt.  So saacht er, fascht e bissel rauh:  "Des geht nit, dass ma des so sähnt.    Herr Parrer,  des geht so nit zamme.  Die Rechnung kann nit schtimme.  Zwää Stun isch's her, dass unser Mamme  De Himmel ahfangt zu erklimmme.    Selbscht wann se schun vor änre Schtun  Am Himmelstor akomme isch.  Dann steht se dort noch ewisch - unn -  Rätscht mit em Petrus - iwwer mich."